b'\n_START_ARTICLE_\nG\xc4\x97t\xc4\x97s institutas\n_START_PARAGRAPH_\nG\xc4\x97t\xc4\x97s institutas (vok. Goethe-Institut) \xe2\x80\x93 Vokietijos kult\xc5\xabros \xc4\xafstaiga, visuomenin\xc4\x97 organizacija (vok. gemeinn\xc3\xbctziger Verein). Centrin\xc4\x97 b\xc5\xabstin\xc4\x97 \xe2\x80\x93 Miunchene. Filialai yra 13 Vokietijos miest\xc5\xb3. Visame pasaulyje \xe2\x80\x93 134 atstovyb\xc4\x97s (82 valstyb\xc4\x97se). Kult\xc5\xabros ir vokie\xc4\x8di\xc5\xb3 kalbos institutas pavadintas vokie\xc4\x8di\xc5\xb3 poeto, ra\xc5\xa1ytojo, filosofo Johann Wolfgang von Goethe (1749\xe2\x80\x931832) vardu. Indijoje dauguma G\xc4\x97t\xc4\x97s instituto atstovybi\xc5\xb3 pavadinti Max M\xc3\xbcller Bhavan (1823\xe2\x80\x931900) vardu, pagerbiant \xc5\xbeymiausi\xc4\x85 vokie\xc4\x8di\xc5\xb3 indolog\xc4\x85.\n_START_SECTION_\nVeikla\n_START_PARAGRAPH_\nG\xc4\x97t\xc4\x97s institutas teikia informacij\xc4\x85 apie vokie\xc4\x8di\xc5\xb3 kult\xc5\xabr\xc4\x85 ir kalb\xc4\x85, padeda vokie\xc4\x8di\xc5\xb3 kalbos mokytojams, remia voki\xc5\xa1k\xc5\xb3 leidini\xc5\xb3 bibliotekas, rengia kalbos kursus, egzaminus, teikia konsultacijas apie gyvenim\xc4\x85 ir studijas Vokietijoje, administruoja \xc4\xafvairias vokie\xc4\x8di\xc5\xb3 kult\xc5\xabros ir kalbos populiarinimo programas (pvz., Vertim\xc5\xb3 r\xc4\x97mim\xc5\xb3 programa), projektus, konkursus (prizai nugal\xc4\x97tojams gali b\xc5\xabti stipendijos 4 savai\xc4\x8di\xc5\xb3 vasaros kursams Vokietijoje bei vokie\xc4\x8di\xc5\xb3 kalbos kursai G\xc4\x97t\xc4\x97s instituto atstovyb\xc4\x97je). Renginiais ir programomis siekiama atspind\xc4\x97ti aktuali\xc4\x85 pad\xc4\x97t\xc4\xaf i\xc5\xa1 Vokietijos ir atitinkamos instituto atstovyb\xc4\x97s buvimo valstyb\xc4\x97s (pvz., i\xc5\xa1 Lietuvos) pozicij\xc5\xb3.\n_START_SECTION_\nLietuvoje\n_START_PARAGRAPH_\nLietuvoje veikia G\xc4\x97t\xc4\x97s instituto atstovyb\xc4\x97 (Goethe-Institut Vilnius); adresas \xe2\x80\x93 Gedimino pr. 5, 01103 Vilnius, Lietuva. Institutas rengia kvalifikacijos tobulinimo seminarus vokie\xc4\x8di\xc5\xb3 kalbos mokytojams, organizuoja renginius (parodas, filmus ir pan.), konkursus, pvz., kartu su Vokietijos akademini\xc5\xb3 main\xc5\xb3 tarnyba (DAAD) ir Vilniaus universiteto u\xc5\xbesienio kalb\xc5\xb3 instituto vokie\xc4\x8di\xc5\xb3 kalbos katedra Vilniaus Goethe institutas (2008\xe2\x80\x932009 m. m. paskelb\xc4\x97 mokslini\xc5\xb3 projekt\xc5\xb3 prezentacij\xc5\xb3 konkurs\xc4\x85 Lietuvos auk\xc5\xa1t\xc5\xb3j\xc5\xb3 mokykl\xc5\xb3 studentams (konkurso dalys \xe2\x80\x93 seminaras apie mokslini\xc5\xb3 tekst\xc5\xb3 ra\xc5\xa1ym\xc4\x85, prezentacijas bei prane\xc5\xa1im\xc5\xb3 rengim\xc4\x85 vokie\xc4\x8di\xc5\xb3 kalba, baigiamieji renginiai)._NEWLINE_G\xc4\x97t\xc4\x97s instituto atstovyb\xc4\x97s Lietuvoje vadov\xc4\x97 \xe2\x80\x93 Johanna Keller.'